ཡང་གསུང་འཕྲིན་ནང་རྒྱ་ནག་གཞུང་གིས་བོད་ཀྱི་གནད་དོན་གལ་ཆེན་འཛིན་བཞིན་པ་དང་བཀའ་ཤག་གིས་ལོ་ལྔའི་ནང་བོད་རྒྱ་འབྲེལ་མོལ་མྱུར་དུ་མགོ་འཛུགས་ཀྱིས་བོད་དོན་བདེན་མཐའ་སེལ་ཐབས་ལ་འབད་བརྩོན་བྱེད་ཀྱི་ཡིན་པའི་སྐོར་ལ།ཉེ་ཆར་སྲིད་བློན་ལི་ཁེ་ཆང་བོད་རང་སྐྱོང་ལྗོངས་ཟེར་བའི་ནང་ཕྱིན་ནས་མེས་རྒྱལ་གོང་བུ་གཅིག་གྱུར་ལ་སྲུང་སྐྱོང་དང་།མི་རིགས་མཐུན་སྒྲིལ་ལ་ཤུགས་སྣོན་རྒྱག་དགོས་སྐོར་བཤད་ཡོད།དེ་བཞིན་རྒྱལ་ཡོངས་སྲིད་གྲོས་ཀྱི་ཚོགས་གཙོ་ཝང་དབྱང་གིས་ཉིན་གསུམ་རིང་གི་ལྟ་སྐོར་སྐབས་ཀྱང་།མེས་རྒྱལ་གོང་བུ་གཅིག་གྱུར་དང་།མི་རིགས་མཐུན་སྒྲིལ།སྤྱི་ཚོགས་བརྟན་ལྷིང་བཅས་སྲུང་སྐྱོང་ཡོང་བར་ཁ་བྲལ་གྱི་གནད་དོན་ཡོངས་རྫོགས་ལ་བློ་ཁོགས་ཆེན་པོའི་ངང་ནས་གདོང་ལེན་བྱེད་དགོས་པ་དང་།དེ་བཞིན་བོད་ཀྱི་དགོན་སྡེ་ཁག་ལ་དོ་དམ་བྱེད་ཤུགས་ཆེ་རུ་གཏོང་དགོས་སྐོར་སོགས་བཤད་ཡོད།འོན་ཀྱང་བོད་མིར་སྡང་ཟུག་བྱེད་པ་དང་།དགྲ་བོར་འཛིན་པ།ཡིད་ཆེས་མི་བྱེད་པ།མི་རིགས་དབྱེ་འབྱེད་བྱེད་པ།དེ་བཞིན་བོད་མི་རིགས་ཀྱི་ངོ་བོ་དང་ཡུལ་གོམས་གཤིས་ལུགས་ལ་བརྩི་མཐོང་མི་བྱེད་པའི་བྱེད་སྟངས་འདི་དག་མི་རིགས་མཐུན་སྒྲིལ་དང་།སྤྱི་ཚོགས་བརྟན་ལྷིང་མི་ཡོང་བའི་རྒྱུ་རྐྱེན་གཙོ་ཁག་ཅིག་ཡིན་པ་ངོས་ལེན་བྱེད་དགོས།བོད་མིའི་རེ་འདུན་ལ་བསམ་ཤེས་དང་བཟང་ཕྱོགས་ཀྱི་འགྱུར་བ་མ་བཏང་བར་དོན་དམ་གྱི་མི་རིགས་འཆམ་མཐུན་ཡོང་ཐུབ་ཀྱི་མ་རེད་ཅེས་ཚིག་ཐག་ཆོད་པོས་བརྗོད་རྒྱུ་ཡིན།ལི་ཁེ་ཆང་དང་ཝང་དབྱང་གཉིས་གཅིག་རྗེས་གཉིས་མཐུད་ཀྱིས་བོད་རང་སྐྱོང་ལྗོངས་ཟེར་བའི་ནང་ཕྱིན་པ་དེས་བོད་དང་བོད་མིའི་གནད་དོན་གལ་ཆེར་འཛིན་གྱི་ཡོད་པར་ང་ཚོས་ཚོད་དཔག་བྱེད་ཐུབ་ཀྱི་འདུགདེ་ལྟར་ཡིན་ན་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་གི་དགོས་འདུན་གཞིར་བཞག་བོད་རྒྱ་གཉིས་སྨན་གྱི་ཐག་གཅོད་ཞིག་ཡོང་རྒྱུར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་ལྷན་དུ་གྲོས་མོལ་འགོ་འཛུགས་དགོས་པ་བསྐྱར་བརྗོད་བྱེད་རྒྱུ་ཡིན།བོད་ནང་གི་དངོས་ཡོད་གནས་སྟངས་དང་ཛ་དྲག་གི་གནས་བབ་ལས་སྐྱོབ་ཐབས་སུ་ལོ་ལྔའི་ནང་རྒྱ་ནག་གཞུང་དང་གྲོས་མོལ་འགོ་འཛུགས་ཀྱིས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་འབད་བརྩོན་བྱ་རྒྱུ་དང་།ཅི་སྟེ་བོད་དོན་བདེན་མཐའ་གསལ་རྒྱུར་ལོ་ལྔ་བཅུ་དུས་འགོར་བྱུང་ནའང་བོད་མིའི་སྒྲིག་འཛུགས་འདི་བཞིན་མུ་མཐུད་སྲ་བརྟན་རྒྱུན་གནས་ཐུབ་པ་བྱས་ཏེ་བོད་མིའི་རང་དབང་འཐབ་རྩོད་རྒྱུན་སྐྱོང་བྱེད་རྒྱུའི་དམིགས་ཡུལ་གཞིར་བཞག་ཐོགལྔ་དང་ལྔ་བཅུའི་འཆར་སྣང་ཞེས་པའི་ཚོགས་འདུ་རིམ་པ་ཁ་ཤས་འཚོགས་དང་ཚོགས་མུས་ཡིན།དེ་ཡང་སྔ་ལོ་ཕྱི་ཟླ་༡༠པའི་ནང་བོད་རྒྱའི་དཀའ་རྙོག་སེལ་ཐབས་ཀྱི་སྲིད་བྱུས་གཙོ་བཟུང་གིས་རྒྱལ་སྤྱིའི་གནས་ཚད་ལྡན་པའི་ཚོགས་འདུ་ཆེན་པོ་ཞིག་བསྐོངས་ཡོད་པ་དང།དེ་བཞིན་བོད་ཀྱི་མ་འོངས་མདུན་ལམ་ཞེས་པའི་བརྗོད་གཞིའི་འོག་མ་འོངས་འགོ་འཁྲིད་བསྐྱེད་སྲིང་དང་འབྲེལ་ནས་ཉེ་ཆར་རྒྱལ་ཁབ་ཁག་༡༥ནས་འདུས་པའི་ན་གཞོན་གྱི་ཚོགས་འདུ་ཞིག་ཀྱང་བསྐོངས་ཡོད།ད་དུང་འདི་ཟླའི་ཟླ་དཀྱིལ་ཙམ་དུ་བོད་ཀྱི་ཆོས་དང་རིག་གཞུང།སྐད་ཡིག་དང་ཤེས་ཡོན་སློབ་གསོ།བོད་མིའི་འཕྲོད་བསྟེན་དང་དཔལ་འབྱོར་བཅས་ཡར་རྒྱས་བཏང་བའི་ཐོག་ནས་བོད་མིའི་སྒྲིག་འཛུགས་སྲ་བརྟན་དང་བཙན་བྱོལ་བོད་མིའི་སྤྱི་ཚོགས་ནུས་པ་ལྡན་པ་བཟོ་ཆེད་ཚོགས་ཆེན་ཞིག་ཚོགས་གཏན་འཁེལ་ཡོད།ཅེས་དང་།